Sommige UKZN-betogers ‘nie werklik studente’ŉ Koshuis is Maandag (26 Sept. 2016) op die UKZN se Pietermaritzburg-kampus aan die brand gesteek. Foto: Facebook Sphelele Nguse, die SR-voorsitter, het gesê die stryd vir gratis onderrig kan moontlik geloofwaardigheid verloor deur die gewelddadige optrede en beskadiging van eiendom wat met die betogings gepaardgaan. Dit kom nadat die William O’Brian-koshuis op die Pietermaritzburg-kampus Maandagoggend aan die brand gesteek is. “Ons stryd word gekaap deur negatiewe elemente, wat nie die beste belange van studente op die hart dra nie. Geen student wat waarde heg aan onderwys, kan universiteit-infrastruktuur afbrand wanneer daardie fasiliteit in die toekoms gebruik moet word nie,” het Nguse gesê. Hy het gesê hy was nog altyd ŉ voorstaander van vreedsame en geweldvrye betogings. “Sommige van die mense wat aan die betogings deelneem, is nie studente nie en jy kan dit sien aan die manier waarop hulle hulself gedra. Ons vra gratis onderrig, wat ŉ opregte eis is, maar dit is net so belangrik dat die infrastruktuur van die instelling beskerm word.” Nguse het toegegee dit is moeilik om steun van ander sektore te kry weens die vandalisme waarmee die betogings gepaardgaan. “Geen organisasie wil met boewery geassosieer word nie en selfs die strukture wat ons sou ondersteun, is nou huiwerig wanneer die media gereeld berig oor eiendom wat beskadig word. Dit moet nou end kry en studente moet seker maak dit gebeur nie in ons naam nie,” het Nguse gesê. Intussen het Lesiba Seshoka, woordvoerder van UKZN, gesê die universiteit sal nie gesluit word nie, ten spyte daarvan dat nog ŉ koshuis onder brandstigters deurgeloop het. Hy het gesê behalwe vir die brand, het die universiteit ook “berigte ontvang van ontlasting wat op die sakestudiegebou gesmeer is”. Hy het gesê ŉ toets en lesing is op die Pietermaritzburg-kampus gekanselleer. Volgens Seshoka het die universiteit nog nie ŉ besluit geneem oor die moontlikheid van die studiegeldverhogings vir volgende jaar nie. Die universiteit sal eers in Oktober finaal oor die kwessie besluit. Die UKZN se Pietermaritzburg-kampus het verlede week onder gewelddadige betogings deurgeloop, nadat studente hulle by die landwye #FeesMustFall-betogings geskaar het. ŉ Brand is by die Malherbe-koshuis begin, voertuie is met klippe bestook en een student is beseer toe die polisie rubberkoeëls, skokgranate en traangas afgevuur het. Nege studente is Donderdag in hegtenis geneem en is steeds in polisieaanhouding. Hulle sal na verwagting Vrydag om borgtog aansoek doen.